Diari Oficial de la Generalitat Valenciana


Sumari del DOGV 2208, del 16-02-1994 (1994/830549)

RESOLUCIÓ de 3 de febrer de 1994, del Rectorat de la Universitat Jaume I de Castelló, per la qual es convoquen proves selectives per a l'ingrés en el grup D, escala d'Auxiliar Administratiu, per a aquesta universitat.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2208

Data del DOGV
:   16-02-1994

Secció del DOGV
:   AUTORITATS I PERSONAL

Número del document
:   1994/830549


Data del document
:   03-02-1994

Organisme emissor
:   Universitat Jaume I de Castelló

Tipus de document
:   Resolució

RESOLUCIó de 3 de febrer de 1994, del Rectorat de la Universitat Jaume I de Castelló, per la qual es convoquen proves selectives per a l'ingrés en el grup D, escala d'Auxiliar Administratiu, per a aquesta universitat. [94/0950]  
D'acord amb el que estableix la disposició transitòria primera del Decret 245/1991, de 23 de desembre, del Consell de la Generalitat Valenciana, sobre relacions de llocs de treball i la disposició transitòria primera del text refós de la Llei de Funció Pública Valenciana, de 20 de març de 1991,  
Aquest rectorat, fent ús de les competències que li atribueixen l'art. 3.2.e) de la Llei de Reforma Universitària i l'art. 5 de la Normativa Singular Reguladora de l'Activitat de la Universitat Jaume I aprovada pel Decret 179/1992, de 10 de novembre, del Govern Valencià, acorda convocar proves selectives per a l'ingrés en el grup D, escala d'auxiliars d'administració general per cobrir 11 places afectades per la disposició transitòria primera del Decret 245/1992, en relació amb la disposició transitòria primera del text refós de la Llei de la Funció Pública Valenciana, amb subjecció a les següents:  
Bases de la convocatòria  
1. Normes generals  
1.1. Es convoquen proves selectives d'ingrés en el grup D, escala d'auxiliars administratius de la Universitat Jaume I per cobrir 11 places afectades per la disposició transitòria primera del decret 245/91 de la Generalitat Valenciana sobre relacions de llocs de treball en relació amb la disposició transitòria primera del text refós de la Llei de Funció Pública Valenciana, que corresponen a llocs exercits per personal laboral i que han estat classificats com a llocs de naturalesa funcionarial.  
1.2. Podrà participar en aquestes proves el personal que reunesca els requisits exigits en la base 2.  
1.3. El procés de selecció constarà d'una fase d'oposició que es desenvoluparà d'acord amb la base setena d'aquesta convocatòria.  
1.4. Els aspirants que hagen superat aquestes proves selectives seran nomenats funcionaris de carrera.  
2. Condicions generals dels aspirants  
2.1 Per poder prendre part en aquestes proves selectives serà preceptiu tenir la condició de personal laboral fix d'aquesta universitat i estar prestant serveis en llocs de treball classificats com a reservats a funcionaris que figuren adscrits a l'escala objecte d'aquesta convocatòria, tal com estableix la disposició transitòria primera del Decret 245/91, de la Generalitat Valenciana, sobre relacions de llocs de treball en relació amb la disposició transitòria primera del text refós de la Llei de Funció Pública Valenciana.  
2.2. Per ser admesos a les proves selectives, els aspirants hauran de reunir els requisits següents:  
2.2.1. Tenir la nacionalitat espanyola.  
2.2.2. Haver fet els 18 anys.  
2.2.3. Estar en possessió del títol de Graduat Escolar, Formació Professional de primer grau o equivalents.  
2.2.4. No patir malaltia o discapacitació que impedesca l'exercici de les funcions dels llocs de treball oferts.  
2.2.5. No trobar-se inhabilitat penalment per a l'exercici de funcions públiques.  
2.2.6. No haver estat separat, mitjançant expedient disciplinari, de qualsevol administració o ocupació públiques.  
2.3. Les condicions generals per ser admès a les proves a què es refereix l'apartat anterior hauran de tenir-se en el moment de finalització del termini de presentació d'instàncies i també mentre dure tot el procés selectiu, fins el moment de la presa de possessió.  
3. Sol·licituds  
3.1. Els interessats a participar en aquestes proves selectives hauran de fer-ho constar segons model d'instància que serà facilitada per l'àrea de Recursos Humans i Estudiants.  
4. Drets d'examen  
4.1. Els drets d'examen seran de 1.030 PTA, que seran ingressades al compte corrent núm. 0012863377 «Universitat Jaume I de Castelló. Drets d'examen» de Bancaixa, entitat 2077, sucursal 0580, del carrer de Cavallers, núm. 2. El justificant de pagament dels drets d'examen es farà amb la impressió, en la sol·licitud, del segell de l'esmentada entitat o de qualsevol de les seues oficines.  
5. Presentació de sol·licituds  
5.1. Després d'abonar la taxa fixada en la base quarta d'aquesta convocatòria, les sol·licituds s'adreçaran, en el termini de 20 dies hàbils comptadors des de l'endemà de la publicació d'aquesta resolució en el Diari Oficial de la Generalitat Valenciana, al Rectorat d'aquesta universitat i es presentaran al Registre General de la Universitat Jaume I, o a qualsevol de les oficines a què es refereix l'article 38.4 de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.  
5.2. A la instància, els aspirants hauran d'adjuntar una fotocòpia del DNI.  
6. Admissió dels aspirants  
6.1. Per ser admesos a la realització de les proves selectives i pel que fa a les condicions exigides per a la seua participació, n'hi ha prou amb la firma en la instància com a declaració jurada d'aquestes al moment de presentar la sol·licitud, però s'hauran d'acreditar en el termini de 20 dies hàbils comptadors des de la publicació de la relació d'aprovats.  
6.2. Acabat el termini de presentació d'instàncies, i després de verificar que s'ha fet el pagament dels drets d'examen, el Rector dictarà una resolució, que es publicarà en el Diari Oficial de la Generalitat Valenciana, que contindrà la relació provisional d'admesos i exclosos a les proves.  
6.3. Els aspirants podran, en el termini de 10 dies hàbils comptadors a partir de l'endemà de la publicació de la llista provisional d'admesos i d'exclosos, d'acord amb el que estableix l'art. 71 de la Llei de Règim Jurídic de les Administracions Públiques i del Procediment Administratiu Comú, esmenar els defectes de la seua sol·licitud o realitzar les al·legacions que consideren oportunes.  
6.4. Transcorregut el termini anterior, esmenats els defectes, si pertoca, i vistes les al·legacions, es dictarà una resolució amb la llista definitiva d'admesos que es publicarà en el Diari Oficial de la Generalitat Valenciana.  
6.5. En aquesta última resolució es nomenarà els membres del tribunal i s'establirà, almenys amb 15 dies d'antelació, la data, el lloc i l'hora en què començaran i es faran les proves.  
7. Proves selectives  
El procediment de selecció dels aspirants constarà de tres exercicis:  
- El primer exercici consistirà en una prova de coneixements relacionats amb el programa que figura en l'annex I, en forma de test amb respostes alternatives, de les quals una sola serà la correcta. El temps màxim per a la realització de l'exercici serà de 30 minuts.  
- El segon exercici consistirà en una prova pràctica d'ordinador dirigida a valorar la capacitat dels aspirants per a la composició, modificació, correcció i tramesa a través de la xarxa de documents escrits. El temps màxim serà de 30 minuts.  
- Tercer exercici. Voluntari i de mèrits. Consistirà en la traducció d'un text del castellà al valencià i un altre del valencià al castellà proposats pel tribunal. El temps màxim serà de 30 minuts.  
8. Qualificació dels exercicis  
8.1. Els exercicis de l'oposició es qualificaran de la manera següent:  
Els dos primers exercicis es qualificaran de 0 a 10 punts cada un i caldrà obtenir-hi, per superar-los, un mínim de 5 punts en cada exercici. Les respostes errònies es valoraran negativament en la proporció que fixe el tribunal i que es farà pública abans del començament dels exercicis.  
El tercer exercici es qualificarà de 0 a 5 punts.  
9. Puntuació final  
9.1. La puntuació final de la prova serà la constituïda per la suma de les obtingudes en cadascun dels tres exercicis. S'elaborarà una relació final que constituirà la llista d'aspirants que hagen superat les proves, per ordre de puntuació.   
10. Desenrotllament de les proves  
10.1. El primer exercici es farà en el lloc, data i hora que s'establesca en la resolució per la qual s'aprove i publique la llista definitiva d'admesos a la realització de les proves.  
10.2 Els aspirants seran convocats per a cada exercici en crida única, i seran exclosos de l'oposició aquells que no hi compareguen.  
Els membres del tribunal qualificador i el personal col·laborador no permetran l'accés a la sala on es faça l'exercici a les persones que s'hi presenten després de concloure la crida dels aspirants convocats.  
Els aspirants hauran d'acreditar la seua identitat amb la presentació del DNI (o del resguard amb fotografia), del passaport o del permís de conduir, a més de l'exemplar per a l'interessat de la sol·licitud d'admissió a les proves; no seran vàlides les fotocòpies compulsades dels documents esmentats.  
10.3. Després de començar les proves, el tribunal farà públic l'anunci de la convocatòria de la resta d'exercicis al local en què s'haja fet l'anterior i a la Gerència de la Universitat (Campus de la Penyeta Roja, 1r pis), almenys 48 hores abans.  
11. Publicitat de les llistes  
11.1. En finalitzar cadascun dels exercicis, el tribunal farà pública al lloc d'examen i a la Gerència de la Universitat (Campus de la Penyeta Roja, 1r pis) la llista dels aspirants que hagen obtingut una qualificació de 5 punts o superior.  
11.2. Una vegada finalitzada la prova, el tribunal farà pública, mitjançant anuncis als locals on s'han fet les proves i a la Gerència de la universitat, una llista amb la puntuació final de la prova, que constituirà la llista d'aspirants que han superat les proves, per ordre de puntuació. En cap cas el tribunal podrà declarar que han superat les proves selectives un nombre superior al de vacants convocades.  
12. Coneixements de valencià  
12.1. Aquells que superen les proves selectives hauran d'acreditar els seus coneixements de valencià amb la presentació de certificats, diplomes o títols que hagen estat expedits o homologats per la Junta Qualificadora de Coneixements de Valencià.  
12.2. Aquells que no complisquen el requisit anterior es comprometran a la realització dels oportuns cursos de perfeccionament que s'organitzen a l'efecte.  
13. Presentació de documents  
13.1. En el termini de 20 dies hàbils comptadors des de l'endemà de la publicació de la llista definitiva d'aprovats, els aspirants hauran de presentar, a l'àrea de Recursos Humans i Estudiants d'aquesta Universitat (Secció de Personal, Campus de la Penyeta Roja, 1r pis), els documents següents:  
13.1.1. Certificat de naixement expedit pel registre civil corresponent i fotocòpia compulsada del DNI.  
13.1.2. Fotocòpia compulsada per l'òrgan competent del títol acadèmic exigible segons la convocatòria.  
13.1.3. Declaració jurada o promesa de no haver estat separat mitjançant expedient disciplinari de qualsevol administració o ocupació pública, i de no trobar-se inhabilitat penalment per a l'exercici de funcions públiques.  
13.1.4. Certificat mèdic acreditatiu de tenir la capacitat física i psíquica necessària per a l'exercici de les funcions dels llocs de treball oferts.  
13.2. El fet de no presentar la documentació en el termini indicat, excepte els casos de força major; la presentació de documents dels qual es comprove que no s'acompleixen les condicions generals de la convocatòria, o els casos de falsedat en la declaració jurada, donarà lloc a la invalidació de les actuacions de l'aspirant i, respecte d'aquest, a la nul·litat subsegüent dels actes del tribunal, sense perjudici de les responsabilitats en què haja pogut incórrer. En aquest cas, el tribunal podrà proposar addicionalment, seguint la puntuació final de la prova, la inclusió en la llista d'un nombre igual al d'exclosos.  
14. Nomenament  
Transcorregut el termini de presentació de documents, el Rector dictarà resolució, que es publicarà en el Diari Oficial de la Generalitat Valenciana, en la qual s'inclourà la llista de personal que ha superat les proves, per ordre de puntuació. Per aquesta resolució es nomenaran com a funcionaris de carrera del grup D, sector d'administració general, d'aquesta Universitat Jaume I les persones que componen l'esmentada llista.  
15. Tribunal  
15.1. El tribunal qualificador d'aquestes proves és el que figura en l'annex II d'aquesta convocatòria.  
15.2. El tribunal podrà, sempre sota la seua direcció i control directe, nomenar col·laboradors, especialistes i ajudants.  
15.3. Els membres del tribunal, i també els col·laboradors, especialistes i ajudants, estan subjectes als motius i causes generals d'abstenció i recusació dels articles 28 i 29 de la Llei 30/1992 de Règim Jurídic de les Administracions Públiques i del Procediment Administratiu Comú, de 26 de novembre de 1992; així mateix, hauran d'abstenir-se si hagueren realitzat tasques de preparació per a l'ingrés del grup D (escala o cos relacionat amb les places objecte d'aquesta convocatòria), en els cinc anys anteriors a la publicació d'aquesta.  
15.4. El tribunal podrà exigir dels aspirants, en qualsevol moment, que acrediten fefaentment la seua identitat.  
15.5. Als efectes de comunicacions i d'altres incidències, el tribunal tindrà la seu a la Gerència de la Universitat Jaume I (Campus de la Penyeta Roja, 1r pis).  
15.6 El tribunal que actue en aquestes proves tindrà la categoria que per a aquests actes determine la legislació vigent.  
16. Recursos  
16.1. Contra la present resolució, bases, annexos i altres actes administratius que es dicten en la seua execució, tret de les actuacions del tribunal, podrà interposar-se recurs contenciós administratiu en la forma i terminis assenyalats en l'article 57 i següents de la Llei Reguladora de la Jurisdicció Contenciosa Administrativa, de 27 de desembre de 1956, d'acord amb allò que preveu la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.  
Castelló, 3 de febrer de 1994.- El Rector de la Universitat Jaume I. Celestí Suárez Burguet.  
ANNEX I  
Temari  
1. L'Estatut d'Autonomia de la Comunitat Valenciana. Les Corts Valencianes. El President de la Generalitat Valenciana. El Govern Valencià.  
2. La Llei de Reforma Universitària. Règim jurídic i estructura de les universitats. Del govern de les universitats. Del Consell d'Universitats.  
3. Els estudiants universitaris. Accés a la universitat. Cicles d'estudis universitaris.  
4. El personal docent i investigador: característiques i classes. El personal d'administració i serveis: característiques i classes.  
5. La Llei de creació de la Universitat Jaume I. Naturalesa, fins i principis. Estructura docent. Règim administratiu, econòmic i financer. Règim jurídic.  
6. òrgans de govern col·legiats i unipersonals de la Universitat Jaume I.  
ANNEX II  
Tribunal  
Tribunal titular  
President: el Rector o persona que delegue.  
Vocals:  
- Dos en representació de la Universitat Jaume I.  
- Dos en representació de les centrals sindicals.  
- La Cap d'àrea de Recursos Humans i Estudiants, que actuarà com a secretària, amb vot però sense veu.  
Tribunal suplent:   
La mateixa estructura.